**Ingrid Heggø om Nasjonalrammen**

Aldri før har eg fått så stor respons som stortingsrepresentant, seier Ingrid Heggø som har representert Sogn og Fjordane på Stortinget sidan 2005.

Denne veka har ho fått det ho kallar utruleg med tilbakemeldingar etter ein interpellasjon rundt dei mange og kraftige protestane mot vindkraftutbygging rundt om i landet.

-Eg har fått tilbakemeldingar muntleg, på SMS og e-post, og mange er frå menneske eg ikkje kjenner. Eg har fått like mange frå andre parti som mitt eige. Folk takkar og er glade og lykkelege for at nokon endeleg løftar opp problema rundt vindkraftutbygginga, fortel Ap-representanten.

Olje- og energiminister Kjell-Børge Freiberg forsikra i debatten at han tek engasjementet rundt vindkrafta på største alvor.

-Eg også blir sjølvsagt berørt av folkeopprøret der ute, fastslo statsråden som har trekt tilbake rammeplanen som peikar på 13 område spesielt eigna for vindkraftutbygging.

-Gjennom prosessen med rammeplanen har vi fått meir kunnskap om utbygging av vindkraft. Vi har gjennomført ei brei høyring, og vi lytter til innspela. No kjem vi til å sjå på eit godt konsesjonssystem for å gjere det endå betre, sa Freiberg som ikkje vil dele ut nye konsesjonar før reglane er stramma inn.

Heggø slår seg langt ifrå til ro med svara, og er m. a. opptatt av kva som vil skje med dei opp til 45 år gamle konsesjonane som går ut i 2020 og 2021. Ho åtvarar mot ei automatisk fornying, og vil at behandlinga skal vente til konsesjonsreglane er stramma inn.

Ho krev også at frysvedtaket skal gjelde konsesjonane som er innvilga, men ikkje sette i verk.
-Desse konsesjonane er minst seks år gamle, og mykje har skjedd både av ny teknologi og kunnskap. Eg får ein klump i magen av å tenke på dette, seier Heggø.

Freiberg svarte at gjevne konsesjonar ikkje kjem til å bli stoppa. Dersom utbyggar har fått konsesjon, kan den ikkje trekkast tilbake fordi om ein kommune har ombestemt seg. Både NVE og Olje- og energidepartementet har tatt grep for at det blir gjort tilstrekkelege utgreiinger i prosjektfasen, sa Freiberg.

Han oppsummerte at vindkraftutbygging handlar om vanskelege avvegingar mellom å vareta natur og samtidig bygge ut lønsam fornyeleg kraft det er behov for
Korleis dette går i hop med FN dine rapportar som viser at tap av natur og biomangfald er like stor trussel som klimaendringane, sa han ingenting om.
-Eg ser ingen grunn til å slappe av, eg kjem til å stille nye spørsmål. Det må lagast ein samla plan for vasskraft, vindkraft og nett. Naturen må få ein eigenverdi, seier Ingrid Heggø.